**Danish Combat Archery**

**Regler**

Udstyr og banen

* Buer skal være instinktive buer (barbuer, langbuer og rytterbuer) og må effektivt max. være på 26 pund.
* Der må kun bruges sikkerhedspile, som er beregnet til, at man kan skyde efter andre, uden at disse kommer til skade.
* Alle deltagere skal være iført masker, der dækker øjne, næse og mund, og er beregnet til, at man kan bruge dem i spil som eksempelvis paintball eller lignende, hvor man skyder efter hinanden. Ved brug af gitter- eller netmasker, skal gitteret være så tæt, at en nock ikke kan komme gennem.
* Spillere må ikke bruge koggere eller lignende anordninger til at holde pilene.
* Spillere fra begge hold må gerne være i midterzonen, men må ikke skyde fra midterzonen. Dette gælder dog ikke for spillere, der må krydse midten. Disse spillere må være overalt på banen og må skyde overalt på banen.
* Spillere skal i udgangspunktet blive på banen under hele spillet, med mindre de er blevet ramt i Last Team Standing og skal forlade banen. Dog må en spiller, der stadig er med i spillet, hente pile udenfor banen, hvis der begynder at mangle pile på banen. Hvis en spiller er udenfor banen uden formål eller er for lang tid om at hente pile, kan dommeren beslutte, at denne skal tilbage på banen. En spiller, der rammes udenfor banen tæller som ramt.
* Hvis en spiller, der ikke må være på modstanderholdets banehalvdel, træder ind på deres banehalvdel, er der overtrådt, og spilleren tæller som ramt, og skal tilbage til sin genoplivningszone for at komme med i spillet igen. Har spilleren fat i pile, skal disse ligges på gulvet inden returnering til genoplivningszone. I VIP vil modstanderholdet desuden opnå et point, hvis en spiller træder over på modstanderholdets banehalvdel.
* Folk, der ikke er med i spillet, må ikke smide pile ind på banen.

Opførsel

* Hvis en spiller forsøger at ramme en modspiller, der kun er få meter borte, bør spilleren ikke trække strengen helt tilbage og står en modspiller så tæt på, at spilleren kan prikke til modstanderen med en pil, uden at affyre pilen, skal dette gøres – se mere i følgende afsnit. Hvis en dommer ser, at en spiller med overlæg trækker strengen helt tilbage, selvom modspiller kun er få meter væk, kan dommeren udvise spilleren.
* Alle spillere skal forsøge at undgå at ramme andre spillere i hovedet. Hvis en dommer ser, at en spiller går efter at ramme andre i hovedet kan dommeren udvise denne spiller. Dog frafalder denne regel, hvis en spiller udnytter dette til blot at kigge frem bag bunkerne uden at bringe sig selv i risiko.
* Det er ikke tilladt at stoppe spillet ved at samle pile. Hvis et hold begynder med overlæg at samle pile, kan dommeren forlange, at holdet begynder at skyde eller kaste pile over på den anden banehalvdel.

Hvornår man er ramt

* En spiller er ramt, når denne bliver ramt på kroppen, håret, tøjet, masken, sin bue eller de pile eller det flag, spilleren holder.
* En spiller tæller som ramt, hvis denne bliver ramt af ”hovedet” på pilen, skaftet eller fanerne.
* Bliver en spiller ramt af en pil, der forinden har ramt en bunker, tæller spilleren som ramt.
* Bliver spilleren ramt af en pil, der forinden har ramt en anden spiller, tæller begge spillere som ramt.
* Bliver en spiller ramt af en pil, der forinden har ramt gulv, loft eller væg, bliver spilleren ikke betragtet som ramt, og spilleren kan fortsætte i spillet.
* Bliver en spiller ramt af en pil skudt af en medspiller, gælder samme regler, som hvis man bliver ramt af en modstander, dog får ingen hold point for dette i pointspil.
* Hvis en spiller skyder en pil af udenfor banen, vil en modstander, der eventuelt bliver ramt af denne pil, ikke tælle som ramt.
* En spiller er kun ramt, hvis pilen er affyret fra en bue. Dvs. en spiller er ikke ramt, hvis en pil f.eks. bliver kastet efter spilleren. Hvis modstanderen står så tæt på, at spilleren kan nå at prikke til denne, mens pilen sidder på strengen, bør spilleren dog ikke affyre pilen, men i stedet nøjes med at prikke til modspilleren med pilen. I disse tilfælde skal pilen sidde på strengen og spilleren skal have fat i buen og strengen, på samme måde, som hvis spilleren ville affyre en pil. Når en spiller har prikket en anden spiller skal pilen af strengen og smides uden for spillerens rækkevidde (dog ikke med overlæg til en medspiller).

Gribe en pil

* En pil er grebet, når en spiller griber denne i luften og sørger for, at denne ikke falder til jorden.
* En pil tæller som grebet, selv om denne forinden har ramt en bunker eller anden spiller, men tæller ikke som grebet, hvis den forinden har ramt gulv, loft eller væg.
* Hvis en spiller griber en pil efter denne har ramt en spiller, tæller den ramte spiller stadig som ramt.
* En pil tæller kun som grebet, hvis den er skudt afsted af en modstander.
* En pil tæller ikke som grebet, hvis denne bliver grebet udenfor banen.